Priekšlikums Padomes Lemumam par to, ka Eiropas Kopienas vārdā noslēdz Roterdamas Konvenciju par iepriekš norunātas piekrišanas procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā /* COM/2006/0250 galīgā redakcija - CNS 2006/0080 */





[pic] | EIROPAS KOPIENU KOMISIJA | Briselē, 30.5.2006 COM(2006) 250 galīgā redakcija 2006/0080 (CNS) Priekšlikums PADOMES LĒMUMAM par to, ka Eiropas Kopienas vārdā noslēdz Roterdamas Konvenciju par iepriekš norunātas piekrišanas procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā (iesniegusi Komisija) PASKAIDROJUMA RAKSTS Pārtikas un lauksaimniecības organizācijas un Apvienoto Nāciju Organizācijas Vides programmas ( UNEP ) aizgādībā 1998. gada martā tika noslēgtas sarunas par Konvenciju par iepriekš norunātas piekrišanas procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā. Konvenciju varēja parakstīt Ministru diplomātiskajā konferencē, kas notika 1998. gada septembrī Roterdamā. Kopiena to parakstīja 1998. gada 11. septembrī. Komisija 2002. gada janvārī, pamatojoties uz Līguma 133. pantu (par kopējo tirdzniecības politiku) saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu, izvirzīja priekšlikumu Padomes lēmumam par Konvencijas ratificēšanu Kopienā. Priekšlikuma 2. panta 2. punktā bija norādīts, ka „Kopiena ir kompetenta visos Konvencijas reglamentētajos jautājumos”. Pēc apspriešanās ar Eiropas Parlamentu atbilstīgi 300. panta 3. punktam Padome vienprātīgi nolēma aizstāt 133. pantu ar 175. panta 1. punktu un pieņēma Padomes 2002. gada 19. decembra Lēmumu 2003/106/EK, ar ko Eiropas Kopienas vārdā apstiprina Roterdamas Konvenciju[1], kopā ar kompetences deklarāciju, kā noteikts Konvencijas 25. panta 3. punktā, kuras teksts ir šāds: „Eiropas Kopiena deklarē, ka saskaņā ar Eiropas Kopienas dibināšanas līgumu un jo īpaši tā 175. panta 1. punktu tā ir kompetenta noslēgt starptautiskus nolīgumus un izpildīt no tiem izrietošās saistības, kas veicina šādu mērķu sasniegšanu: - saglabāt, aizsargāt un uzlabot vides kvalitāti; - aizsargāt cilvēku veselību; - apdomīgi un racionāli izmantot dabas resursus; - starptautiskā līmenī veicināt pasākumus, kas vērsti uz reģiona vai pasaules mēroga vides problēmu risināšanu. Turklāt Eiropas Kopiena deklarē, ka tā jau ir pieņēmusi juridiskos instrumentus, tostarp Eiropas Parlamenta un Padomes 2003. gada 28. janvāra Regulu (EK) Nr. 304/2003 par bīstamu ķīmisku vielu eksportu un importu, kura ir saistoša Kopienas dalībvalstīm un kurā ir ietverti šīs Konvencijas reglamentētie jautājumi, un ka tā iesniegs minēto juridisko instrumentu sarakstu Konvencijas sekretariātam. Eiropas Kopiena ir atbildīga par to, lai izpildītu tās no Konvencijas izrietošās saistības, uz kurām attiecas spēkā esošie Kopienas tiesību akti. Kopienas kompetences īstenošana būtībā nepārtraukti attīstās.” Ratifikācijas dokuments kopā ar kompetences deklarāciju tika iesniegts Apvienoto Nāciju Organizācijas ģenerālsekretāram 2002. gada 20. decembrī. Konvencija stājās spēkā 2004. gada 24. februārī. Eiropas Kopienu Tiesa 2006. gada 10. janvārī savā spriedumā lietā Komisija/Padome[2] anulēja Padomes Lēmumu par Konvencijas apstiprināšanu, nolemjot, ka bija nepieciešams dubults juridiskais pamats, kas ietver gan 133. pantu, gan 175. panta pirmo daļu. Paralēlā spriedumā[3] Tiesa tādu pašu iemeslu dēļ anulēja Eiropas Parlamenta un Padomes Regulu (EK) Nr. 304/2003 par bīstamu ķīmisku vielu eksportu un importu, lai gan Tiesa atzina, ka regula varētu palikt spēkā līdz dienai, kad pieņemamā termiņā tiks pieņemta jauna regula, kuras pamatā ir atbilstīgs juridiskais pamats. Padomes Lēmuma 2003/106/EK anulēšana neietekmē Kopienas sākotnējo Konvencijas ratifikāciju un EK joprojām ir Konvencijas puse saskaņā ar Vīnes konvenciju par starptautisko līgumu tiesībām. Tomēr ir jāpieņem jauns Padomes lēmums ar iepriekšminēto dubulto juridisko pamatu kopā ar grozītu kompetences deklarāciju, kura jāiesniedz ANO depozitārijā un kurā jāatspoguļo izmaiņas juridiskajā pamatā. Lai novērstu juridisku vakuumu, tiek ierosināts, ka jaunajam lēmumam jābūt ar atpakaļejošu spēku no datuma, kad tika pieņemts iepriekšējais Padomes lēmums. Attiecībā uz vajadzīgajām izmaiņām juridiskajā pamatā, uz kuru balstās Padomes Regula, ar ko īsteno Konvencijas noteikumus, tas, tāpat kā citi grozījumi, tiks iekļauts atsevišķā priekšlikumā, kuru drīzumā izvirzīs Komisija. 2006/0080 (CNS) Priekšlikums PADOMES LĒMUMAM par to, ka Eiropas Kopienas vārdā noslēdz Roterdamas Konvenciju par iepriekš norunātas piekrišanas procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 133. pantu un 175. panta 1. punktu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu, ņemot vērā Komisijas priekšlikumu[4], ņemot vērā Eiropas Parlamenta atzinumu[5], tā kā: (1) Ar Padomes 2002. gada 19. decembra Lēmumu 2003/106/EK, ar ko Eiropas Kopienas vārdā apstiprina Roterdamas Konvenciju par iepriekš norunātas piekrišanas procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā[6], Padomes priekšsēdētājam tika dotas pilnvaras izraudzīties personu vai personas, kura(-s) ir tiesīga(-s) saskaņā ar minētās Konvencijas (turpmāk tekstā –Roterdamas konvencija)[7] 25. panta 1. punktu iesniegt Apvienoto Nāciju Organizācijas ģenerālsekretāram dokumentu, kas apliecina minētās konvencijas apstiprināšanu Kopienas vārdā. Apstiprināšanas dokuments kopā ar kompetences deklarāciju, kas noteikta minētā lēmuma B pielikumā, tika iesniegts depozitārijā 2002. gada 20. decembrī. Roterdamas konvencija stājās spēkā 2004. gada 24. februārī. (2) Savā 2006. gada 10. janvāra spriedumā lietā C-94/03 (Komisija/Padome)[8] Eiropas Kopienu Tiesa anulēja Lēmumu 2003/106/EK, jo tas bija balstīts vienīgi uz 175. panta 1. punktu saistībā ar Līguma 300. pantu, nolemjot, ka atbilstīgs juridiskais pamats ir 133. pants un 175. panta pirmā daļa saistībā ar attiecīgajiem 300. panta noteikumiem. (3) Tiesas spriedums neietekmē Kopienas kā Konvencijas puses statusu. Saskaņā ar 46. pantu Vīnes konvencijā par starptautisko līgumu tiesībām jauna ratifikācijas instrumenta iesniegšana nav vajadzīga. Tomēr ir nepieciešams jauns Padomes lēmums, ar ko apstiprina Roterdamas konvenciju, kopā ar grozītu kompetences deklarāciju, lai atspoguļotu izmaiņas juridiskajā pamatā, saskaņā ar Roterdamas konvencijas 25. panta 3. punktu. (4) Lai nodrošinātu tiesisko noteiktību un novērstu tiesiskā regulējuma trūkumu, šim lēmumam būtu jāstājas spēkā no datuma, kurā tika pieņemts Lēmums 2003/106/EK, IR NOLĒMUSI ŠĀDI. 1. pants Ar šo Kopienas vārdā apstiprina 1998. gada 11. septembrī Roterdamā parakstīto Roterdamas Konvenciju par iepriekš norunātas piekrišanas procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā (turpmāk tekstā – Roterdamas konvencija). 2. pants Ar šo Padomes priekšsēdētājs ir pilnvarots iecelt personu vai personas, kam ir pilnvaras deponēt šim lēmumam pievienoto kompetences deklarāciju, kā noteikts Roterdamas konvencijas 25. panta 3. punktā. 3. pants Šis lēmums stājas spēkā 2002. gada 19. decembrī. […] Padomes vārdā — priekšsēdētājs PIELIKUMS Eiropas Kopienas deklarācija saskaņā ar Roterdamas konvencijas 25. panta 3. punktu Eiropas Kopiena deklarē, ka saskaņā ar Eiropas Kopienas dibināšanas līgumu un jo īpaši tā 175. panta 1. punktu tā ir kompetenta noslēgt starptautiskus nolīgumus un izpildīt no tiem izrietošās saistības, kas veicina šādu mērķu sasniegšanu: - saglabāt, aizsargāt un uzlabot vides kvalitāti; - aizsargāt cilvēku veselību; - apdomīgi un racionāli izmantot dabas resursus; - starptautiskā līmenī veicināt pasākumus, kas vērsti uz reģiona vai pasaules mēroga vides problēmu risināšanu. Eiropas Kopiena deklarē arī to, ka saskaņā ar Eiropas Kopienas dibināšanas līguma 133. pantu tai ir ekskluzīva kompetence tirdzniecības politikā, ieskaitot arī preču tirdzniecību. Turklāt Eiropas Kopiena deklarē, ka tā jau ir pieņēmusi juridiskos instrumentus, tostarp Eiropas Parlamenta un Padomes Regulu (EK) Nr. 304/2003 par bīstamu ķīmisku vielu eksportu un importu, kura ir saistoša Kopienas dalībvalstīm un kurā ir ietverti šīs Konvencijas reglamentētie jautājumi, un ka tā iesniegs un attiecīgā gadījumā atjauninās minēto juridisko instrumentu sarakstu Konvencijas sekretariātam. Eiropas Kopiena ir atbildīga par to, lai izpildītu tās no Konvencijas izrietošās saistības, uz kurām attiecas Kopienas tiesību akti. Kopienas kompetences īstenošana būtībā nepārtraukti attīstās. [1] OV L 63, 6.3.2003., 27. lpp. [2] Lieta C-94/03. [3] Lieta C-178/03 Komisija/Eiropas Parlaments un Padome. [4] OV C […], […], […]. lpp. [5] OV C […], […], […]. lpp. [6] OV L 63, 6.3.2003., 27. lpp. [7] OV L 63, 6.3.2003., 29. lpp. [8] [Vēl nav paziņots].